Werkende mammas: Wees meer produktief onder hoë werksdruk - Jou Gesin | Solidariteit WêreldJou Gesin | Solidariteit Wêreld
Tuis › Artikels › Werkende mammas: Wees meer produktief onder hoë werksdruk
Werkende mammas: Wees meer produktief onder hoë werksdruk
Dit voel nie meer asof mens rustig die werkjaar betree en stelselmatig besiger raak totdat jy begin afskaal vroeg in Desember nie. Daar is geen op julle merke, gereed, gaan nie. Daar word van ons verwag om net te gaan, en dan boonop die pas regdeur die jaar vol te hou.
Hierdie druk veroorsaak uitbranding, stres, konflik, en verskeie ander gesondheidsprobleme.
Daar is veral ook by werkende mammas die skuldgevoelens en angs dat hulle nie genoeg tyd aan hul gesinne afstaan nie, en dat hulle nie meer ʼn lewe van hul eie het nie.
Wanneer ons hierdie druk, spanning en stres ervaar, is dit moeilik om positief en optimisties te bly. Jou gesin ly die ergste hieronder, en jy voel asof jy jouself verloor.
Hier is ʼn paar wenke om jou energie beter te fokus sodat jy meer produktief kan wees, en die beste mamma en vrou te wees wat jy wil wees:
Aanvaar die situasie
Dit help nie om jouself op te werk en ongelukkig te maak nie. Deur te fokus op die probleem verbrand jy energie wat beter aangewend kon word. Aanvaarding beteken nie dat jy opgee nie, dit beteken slegs dat jy die keuse maak om jou energie doeltreffend en positief aan te wend. Hou werk by die werk, en huis by die huis.
Dink na en erken die emosies wat jy voel
Jy mag dalk oorweldig voel en twyfel of jy in staat is om te doen wat van jou verwag word. Navorsing toon dat dit beter is om te erken hoe jy voel as om jou gevoelens te onderdruk en net oor te skakel na ʼn oorlewingsmodus. Identifiseer die gevoelens wat jy ervaar, soos kommer, druk, moedeloosheid en dies meer.
Oefen jou keuses uit
Besluit om nie die slagoffer van jou omstandighede te wees nie. Besef dat jy nie altyd in beheer van die situasie is nie, maar dat jy deur sekere keuses te maak meer beheer oor ʼn situasie kan kry. Neem tyd om jou prioriteite uiteen te sit, te beplan en maak voorsiening om na jouself ook om te sien.
Kommunikeer met jou kollegas en geliefdes
Party mense kan vir jou energie gee, terwyl ander jou energie kan tap. Spandeer meer tyd met diegene wat vir jou energie gee en ʼn bron van ondersteuning vir jou is. Vra vir hulp indien dit nodig is.
Beding nuwe tydlyne
Maak seker jy verstaan die omvang van jou take sodat jy kan besluit oor die belangrikheid van die take en hoe om hulle te prioritiseer. Moenie skroom om nuwe tydlyne voor te stel as dit toepaslik en nodig is nie. Vir doeltreffende beheer oor situasies moet jy gerus voel dat jy sal kan doen wat jy belowe het om te doen.
Doen jou bes en wees tevrede daarmee. Jou produktiwiteit en geluk by die werk hang af van jou keuses wat jy elke dag moet maak. Kies dus om uitdagings te gebruik om jouself te ontwikkel, jouself uit te daag en só jou volle potensiaal te ontsluit. Gaan daarna huis toe en druk jou kinders styf vas.